Op soek na 'n 'picathartes' in die Kameroen | Weg
Op soek na 'n 'picathartes' in die Kameroen
Al ooit van 'n picathartes gehoor? Dis een van die ontwykendste Afrika-voëls om op jou lys af te merk. Daar is min bekend oor dié bedreigde voël wat net in die reënwoude van Wes- en Sentraal-Afrika voorkom. ('n Mens spreek dit uit pieka-thaar-ties en hy word ook soms 'n rotsvoël genoem omdat hy modderneste op rotswande in die woude bou). Daar is net twee spesies in die Picathartidae-familie: die witnek- en grysnek-picathartes.
'n Mens kan die grysnek-picathartes in die Korup- nasionale park in die Kameroen te siene kry. Ek was onlangs daar op vakansie om dié voël en 'n hele rits ander ongelooflike spesies wat ek nog net in dokumentêre natuurfilms gesien het te gaan soek.
Die Kameroen het 'n wye verskeidenheid habitatte en daar is nie soveel mensgemaakte druk op die omgewing soos in buurlande soos Nigerië en die Kongo nie. Hier is amper soveel voëlspesies soos in die hele Suider-Afrika tesame! Voeg hierby berge, oerwoude en woestynagtige gebiede en jy het 'n droombestemming vir enigiemand wat betotteld is met voëls.